Llocomotores Adaro y DF 38
#000000
La construcción artesanal de llocomotores de vapor foi una práutica habitual nes empreses mineres y siderúrxiques asturianes, que copiaben nes sos instalaciones los modelos que yá teníen en serviciu col fin de complementar el so parque motor. Duro Felguera foi una d’elles, teniendo en cuenta que contaba con una capacidá teunolóxica sobradamente asentada pa facer esa xera.
#000002
El modelu escoyíu foi’l de les llocomotores Borsig de la serie 22 a 24, que se suministró a lo primero del sieglu XX pal Ferrocarril General. El momentu foi’l de la Posguerra, cuando l’aumentu de tráficu fixo necesario incorporar más exemplares y la industria privada nun taba en condiciones de facelo.
#000003
D’esa forma, ente los años 1945 y 1954, la Seición de Construcción de la empresa, asitiada en La Felguera, construyó ocho exemplares copiando les carauterístiques de les Borsig. Formaron la serie 31 a 38 y destináronse indistintamente al Ferrocarril General o a la rede interior de la planta siderúrxica de Duro.
#000004
Dos exemplares d’esi modelu llegaron hasta los nuesos díes. La primera ye la númberu 35, bautizada ADARO n’honor al célebre inxenieru qu’ocupara la direición de la compañía nos sos primeros tiempos. La segunda ye la númberu 38, que nun tuvo nome y se punxo en serviciu nel 1954, dos años depués que la so compañera. Tien la distinción de ser la postrer llocomotora de vapor d’anchu de vía de 650 milímetros construyida para la SMDF.
#000005
En tiempos d’HUNOSA, entrambes máquines adaptáronse nos talleres de Santana al anchor de 600 milímetros y unviáronse a Turón, onde circularon nel ferrocarril qu’aunía La Cuadriella con Fortuna hasta la so clausura nel 1972.
#000006
Posteriormente dambos exemplares regresaron al valle d’El Nalón, esta vez yá como monumentu. L’ADARO colocóse nos xardines del Pozu Sotón y la so hermana nel Pozu Entrego. Tres el pieslle d’esti últimu pasó a María Luisa y, finalmente, llevóse al Sotón, onde comparte escenariu cola so ximielga.
#000007
Entrambes constitúin un bon exemplu de l’adaptación d’un modelu estranxeru per parte de la industria asturiana y un testimoniu mui representativu de los ferrocarriles industriales de la cuenca d’El Nalón.
#000008